หุ้นสีเทาจะเข้าตลาด ?
*ก่อนจะเข้าสู่เรื่องร้อน ๆ ตามที่จั่วหัวไว้ในข้างต้น “โมนิก้า” ขอเม้าท์ถึงอาการแกว่งตัวของดัชนีอีกนิดหนึ่ง เพื่อให้แฟนคลับเข้าใจไปในทางเดียวกันว่า การยืนปิดที่ระดับ 1,514.14 จุด ลบไป 9.85 จุด ด้วยมูลค่าการซื้อขาย 5.63 หมื่นล้านบาท ล้วนเป็นผลกระทบที่มาจากปัจจัยลบรุมเร้าไม่ขาดสาย จึงไม่มีทางที่ดัชนีไทยจะสวนกระแสดัชนีทั่วโลกขึ้นไปแบบโดด ๆ นะจะบอกให้
2 ก.พ. 2563

เจาะกระดาน : โมนิก้าและทีมงาน
*ก่อนจะเข้าสู่เรื่องร้อน ๆ ตามที่จั่วหัวไว้ในข้างต้น “โมนิก้า” ขอเม้าท์ถึงอาการแกว่งตัวของดัชนีอีกนิดหนึ่ง เพื่อให้แฟนคลับเข้าใจไปในทางเดียวกันว่า การยืนปิดที่ระดับ 1,514.14 จุด ลบไป 9.85 จุด ด้วยมูลค่าการซื้อขาย 5.63 หมื่นล้านบาท ล้วนเป็นผลกระทบที่มาจากปัจจัยลบรุมเร้าไม่ขาดสาย จึงไม่มีทางที่ดัชนีไทยจะสวนกระแสดัชนีทั่วโลกขึ้นไปแบบโดด ๆ นะจะบอกให้
*เมื่อรูปการณ์ออกมาในทำนองนี้ “โมนิก้า” เลยมีเวลาไปซอกแซกเรื่องชาวบ้านมากกว่าเดิม และทำให้รู้ดีลลับหลายอย่างกำลังเกิดขึ้นระหว่าง “ทางการ คนกลาง บริษัท” (เขาเม้าท์กันมาแบบนี้) ซึ่งเรื่องนี้เป็นการเกี๊ยเซียะผลประโยชน์แบบผิดหลักการ จึงทำให้เดี๊ยนต้องออกโรงเดินหน้าชนกับสิ่งที่ผู้ใหญ่หลายคนรู้สึกรับไม่ได้ เพราะมันจะทำให้พวกสีเทาแต่ละตัวเอาไปอวดอ้างฝีมือในการเป็นล็อบบี้มือหนึ่งในตลาดทุนน่ะซี
*ประเด็นดังกล่าวจริงเท็จแค่ไหนไม่มีใครรู้ ? แต่ที่หลายคนในวงการรู้แน่ ๆ คือ ไม่มีมูล..หมาไม่ขี้ ซึ่งเป็นที่มาของการเอ่ยชื่อ “ผู้มีอำนาจ พวกขาใหญ่” เห็นชอบที่จะผลักดันดีลดังกล่าวให้เดินหน้าต่อไป ทั้งที่เห็นกันทนโท่ว่า คดีความยังฟ้องร้องกันอีนุงตุงนัง จนไม่รู้ทางออกของปัญหาจะยุติเมื่อไหร่ ? “โมนิก้า” เลยขันอาสาออกมาพูดในที่แจ้งให้ทุกคนได้รับรู้กันไปเลย เพื่อจะได้ทำตัวถูกเมื่อมีคนเอาหุ้นร้อนมาขายนอกตลาดพะยะค่ะ
*โดยเฉพาะในรายที่ชื่อเน่า ๆ อย่างหุ้น “วินด์ เอนเนอร์ยี่ โฮลดิ้ง” หรือ WEH ตอนนี้กำลังกลับมาหลอกหลอนชาวหุ้นอีกครั้ง เพียงแต่รอบนี้ยังไม่ลุกลามเป็นกระแสดราม่าเหมือนเมื่อก่อน เพราะผลประโยชน์ต่างตอบแทนยังอยู่ในวงจำกัด ซึ่งทำให้การปัดฝุ่นเอาเข้าตลาดหุ้นรู้กันเพียงไม่กี่คน และคนที่เป็นโต้โผเดินเรื่องทั้งหมดก็หนีไม่พ้นเด็กดื้อชื่อเสียงระบือไกลอย่าง “น.” นั่นเองเจ้าค่ะ
*ถามว่าเสี่ยกำมะลอกลับมามีชื่อเสียงเป็นที่โจษจันอีกครั้งได้อย่างไร ? “โมนิก้า” ตอบได้ทันทีว่า มันเกิดจากการเดินสายหลอกพวกขาใหญ่ให้ใส่เงินระดมทุนนอกตลาดเข้ามาเพิ่มเติม เพื่อนำเงินไปปลดภาระบางอย่างที่ค้างคากับแบงก์สีม่วง ซึ่งทำให้ผู้คนที่เกี่ยวข้องเรื่องดังกล่าวเช็กข่าวกันยกใหญ่ เพราะกลายเป็นประเด็นใหม่ที่ทำให้ตัวเองมีความหวังจะได้ปล่อยหุ้น WEH ที่ถือไว้เป็นเวลานานนะคะ
*เรื่องดังกล่าวถูกทำให้น่าเชื่อถือขึ้นไปอีกขั้น เมื่อมีชื่อของที่ปรึกษาทางการเงินเบอร์ต้น ๆ ของประเทศไทยอย่างค่าย P เข้ามาเป็นตัวละครสำคัญของดีลดังกล่าว หลังมีการอวดอ้างสรรพคุณในการใช้วิชาโยกย้ายถ่ายเส้นเอ็นขั้นสุดยอด (เก่งยิ่งกว่าหนังกำลังภายในของกิมย้ง) ซึ่งจะทำให้สตรักเจอร์ของการทำ IPO เป็นไปอย่างราบรื่นเหมือนเดินอยู่ในทุ่งลาเวนเดอร์กันเลยทีเดียวนะจ๊ะ
*สาเหตุที่ทำให้คนเหล่านี้ย่ามใจสุด ๆ ชนิดไม่เกรงกลัวทางการกันเลย เขาว่ากันว่ามีการแอบอ้างชื่อของสำนักงาน ก.ล.ต. พร้อมทำการเปิดไฟเขียวตลอดเวลา ซึ่งเป็นผลมาจากการคุยนอกรอบกับผู้มีอำนาจบางคน โดยเสี่ยกำมะลอ “น.” ยังสำทับกับทุกคนอย่างหนักแน่นว่า เชื่อมือผม! “โมนิก้า” เลยเกิดอาการรู้สึกทะแม่ง ๆ ชอบกล เพราะหน่วยงานดังกล่าวคงไม่เอาชื่อเสียงไปทิ้งกับไอพีโอสีเทาแบบนี้หรอกมั้ง!
*ตรงนี้นี่แหละที่ “โมนิก้า” อยากให้หน่วยงานดังกล่าวออกมาดับไฟตั้งแต่ต้นลม หากยังทำตัวแบบอ้อม ๆ แอ้ม ๆ ก็คงไม่ช่วยให้สังคมหูตาสว่าง โดยเฉพาะในยุคของ “เจ๊รื่น” คงไม่ปล่อยให้อะไรรอดหูรอดตาไปได้ง่าย ๆ เพราะในปัจจุบันแก๊งเสี่ยกำมะลอเริ่มกำเริบเสิบสานมากขึ้นเรื่อย ๆ และกำลังหาทุกวิถีทางที่จะสอดไส้หุ้นร้อนตัวนี้เข้ามาในตลาดหุ้นให้ได้ ทั้งที่คดีความฟ้องร้องกับคนทางไกลที่หนีคดียังไม่เสร็จสิ้น แถมยังมีศึกสายเลือดที่เริ่มเปิดแผลให้ชาวหุ้นได้เห็นชัดเจนขึ้นกว่าเดิมแบบนี้..คุณเจ๊ต้องตามเกมให้ทันหน่อยนะคะ
*เนื่องจากคนคุมเกมที่อยู่เบื้องหลังดีลสอดไส้ประหลาด ๆ เขาเรียกชื่อกันว่า เฮียอง..เฮียอ้วน อะไรทำนองนี้แหละ! แถมบุคคลดังกล่าวก็ผ่านสมรภูมิหักเหลี่ยมโหดมานักต่อนัก ซึ่งเป็นเรื่องที่น่ากลัวมาก ๆ หากปล่อยให้ก๊วนนี้แสดงความอหังการออกมาไม่หยุดหย่อน “โมนิก้า” ถึงมองเกมที่เกิดขึ้นเที่ยวนี้ไม่ธรรมดาอย่างแน่นอน ผนวกกับ เฮีย ป. พาเพลิน ก็ยังมีความเชื่อส่วนตัวลึก ๆ ถึงเรื่องกำลังภายในยังมีอยู่อย่างเหลือเฟือ เลยทำให้ประเด็นนี้กลายเป็นทอล์กในหมู่คนรวยไม่จบไม่สิ้นไงล่ะคะ
*วันนี้ขอทิ้งท้ายเหมือนกับวันก่อนอีกครั้งว่า “โมนิก้า” ในฐานะคนกลางก็คงสื่อสารเรื่องต่าง ๆ ได้เพียงเท่านี้.. ขืนเม้าท์มากเกินไป เขาจะหาว่า ส.ใส่เกือก เกินงาม..หุหุหุ